Is-Segretarju tal-Istat Amerikan John Kerry u l-Ministru għall-Affarijiert Barranin Russu Sergei Lavrov illum se jiltaqgħu f’Londra f’taħdidiet kruċjali qabel ir-referendum li l-parlament pro-Russja fil-Krimea se tagħmel nhar il-Ħadd u li kemm il-G7 kif ukoll l-Istat Uniti qalu li jkun xi jkun ir-riżultat mhux se jikkonoxxuh. Kerry mistenni jtenni li r-referendum u l-intervent Russu fil-krimea jistgħu jwasslu għal sanzjonijiet kemm mill-Unjoni Ewropea kif ukoll mill-Istati Uniti. Huwa diġa’ wissa li jkun hemm konsegwenzi koroh jekk ir-Russja tgħaqqad mir-reġjun magħha. Fil-Kunsill tas-Sigurtà tan-Nazzjonijiet maqgħuda, ir-Russja ddikjarat li ma trid gwerra mal-Ukrajna. Waqt laqgħa b’urġenza, l-Prim Ministru proviżorju tal-Ukrajna appella lill-ambaxxatur Russu biex pajjiżu jtemmu dak li sejjaħ “l-aggressjoni militari” kontra l-Krimea li qed thedded li twassal liż-żewġ ex-republiċi sovjetiċi fi gwerra. Arseny Yatsenyuk (fuq) ħeġġeġ lill-awtoritajiet Russi  jirtiraw it-truppi tagħhom u jinnegozjaw madwar mejda t-tmiem tal-kriżi. Mill-Ingliż dar għar-Russu u staqsa direttament lill-Ambaxxatur Russu Vitaly Churkin jekk pajjiżu jridx gwerra mal-Ukrajna. Churkin wieġeb billi fakkar lill-Kunsill li l-mexxejja ġodda Ukreni ma qagħdux mal-ftehim tal-21 ta’ Frar li permezz tiegħu intemmu xhur ta’ dimostrazzjonijiet u vjolenza fit-toroq tal-Ukrejna u ħallew għexieren mejta fi Kiev. Sadanittant r-Russi huma rrapurtati li qablu li jħallu mal-100 osservatur mill-Organizzazjoni għas-Sigurtà u Koperazzjoni fl-Ewropa (l-OSCE) jidħlu l-Krimea. L-aħbar minn Vjenna li r-Russi biddlu fehmithom waslet wara li mexxejja tal-punent komplew iżidu l-pressjoni fuq ir-Russi. Fi żviluppi oħra, r-Russi bdew taħriġ militari ħdejn il-fruntiera mal-Ukrajna waqt li l-Ukreni vvutaw biex joħolqu gwardja nazzjonali. Ħarġet l-aħbar ukoll li miet dimostrant u għexieren oħra indarbu meta iltaqgħu dawk li kienu qed jipprotestaw favur u kontra l-gvern f’Donetsk.